મહારાષ્ટ્રના શિક્ષણ અને સંસ્કૃતિ પ્રધાન વિનોદ તાવડેના માર્ગદર્શન હેઠળ ચાલતા યુથ કલ્ચરલ અસોસિએશન દ્વારા આયોજિત ભવાઈ મહોત્સવનો ગઈ કાલે અંતિમ દિવસ હતો. મહારાષ્ટ્ર રાજ્ય ગુજરાતી સાહિત્ય અકાદમી અને ગુજરાત રાજ્ય સંગીત નાટક અકાદમીના સહયોગમાં મુંબઈના પશ્ચિમી પરા બોરીવલીમાં ચાર દિવસનો ભવાઈ મહોત્સવ યોજાયો હતો, જેમાં પહેલા બે દિવસ એકાંકી નાટકોનો એલિમિનેશન રાઉન્ડ હતો અને ત્રીજા દિવસે નાટ્યમંચના વિદ્યાર્થીઓ માટે વર્કશૉપ અને ‘ગુજરાતી રંગભૂમિ આજે’ વિષય પર નાટ્યજગતના દિગ્ગજો અને પ્રેક્ષકો વચ્ચે પરિસંવાદનું આયોજન કરવામાં આવ્યું હતું. આમ તો ચારેય દિવસ જલસા જ હતા, પણ ચોથા દિવસે ધમાકેદાર જલસો થયો; કારણ કે એ દિવસે બેસ્ટ ફાઇવ નાટકોમાંથી સુપર ફાઇન નાટક, કલાકાર, દિગ્દર્શક, લેખક, ટેક્નિશ્યન સિલેક્ટ થવાનાં હતાં. યસ, ગઈ કાલે બોરીવલીના પ્રબોધન ઠાકરે હૉલમાં પરેશ રાવલ, સરિતા જોષી, જે. ડી. મજીઠિયા, આતિશ કાપડિયા, સુજાતા મહેતા, પરેશ દરુ, પાર્થિવ ગોહિલના હસ્તે આ સ્પર્ધામાં બેસ્ટ સાબિત થનારા કલાકારો અને કલાના સર્જકોને ફેલિસિટેટ કરવામાં આવ્યા. આ પ્રસંગે રાજ્યના શિક્ષણ અને સંસ્કૃતિ પ્રધાન વિનોદ તાવડેનાં ધર્મપત્ની વર્ષા તાવડે પણ હાજર રહ્યાં હતાં.